CAIET DE SARCINI

TENCUIELI


TENCUIELI

1. GENERALITATI
1.1. Prezentul caiet de sarcini trateaza conditiile tehnice pentru executarea si receptionarea lucrarilor de tencuieli obisnuite (umede) si a tencuielior subtiri (tratamente) interioare si exterioare, aplicate manual sau mecanizat, pe suprafete de zidarie de caramida sau de beton la cladiri.
1.2. Tencuielile umede obisnuite se executa cu mortare preparate pe santier sau in centrale sau in statii de preparare a mortarului, conform “Instructiunilor tehnice privind compozitia si prepararea mortarelor de zidarie si tencuieli” (indicativ C 17 – 82 Bul. C. 1 – 83), iar tencuielile subtiri (tratamentele) se executa cu mortare preparate in cantitati mici la locul de lucru, sau cu paste gata preparate turnate in bidoane.
CLASIFICARI
1.3. Dupa pozitia lor in constructii:
a. Tencuieli interioare executate in interiorul cladirilor pe pereti sau tavane.
b. Tencuieli exterioare sau pe fatada care acopera suprafetele exterioare ale peretilor.
1.4. Dupa natura suprafetei pe care se aplica:
a. Tencuieli pe suprafete de caramida (pereti, stalpisori, bolti) care se executa in mod obisnuit in doua straturi (grund si tinci – strat vizibil).
b. Tencuieli pe suprafetele elementelor de beton si de beton armat (la pereti, stalpi, grinzi si tavane) si pe suprafetele de zidarie de piatra (pereti si stalpi) care se executa din sprit, grund si strat vizibil; la tavane din beton cu suprafete plane (plansee din beton armat turnat monolit, fara grinzi, sau realizate din fasii prefabricate din beton armat) tencuielile pot fi aplicate in doua straturi (sprit si tinci – strat vizibil).
c. Tencuieli pe suprafete de sipci si trestie (tavane si suprafete de pereti despartitori din sipci) care se executa in trei straturi (sprit, grund si tinci – strat vizibil).
d. Tencuieli pe suprafete acoperite cu plasa de rabit (la tavane false care mascheaza intradosul planseelor din beton armat, cu grinzi, scafe de racordare a peretilor cu tavanul etc) care se executa in trei straturi (smir, grund si strat vizibil).
1.5. Dupa modul de finisare al fetei vazute
Tencuieli obisnuite, la care suprafata tencuielii este numai netezita (driscuita), urmand a primi finisajul definitiv prin zugraveli sau tapete.

La randul lor, tencuielile obisnuite se impart in:
a. Tencuieli brute, alcatuite din mortar de var gras cu sau fara adaos de ciment, netezite, in stare bruta; se intrebuinteaza la interior, in depozite, in poduri etc;
b. Tencuieli driscuite, netezite cu drisca, mortarul pentru stratul vizibil este preparat cu nisip fin (tinci); acesta se aplica pe peretii si tavanele cladirilor de locuit si cladirilor social-culturale, precum si pe suprafetele prevazute ca suport pentru hidroizolatii;
c. Tencuieli sclivisite, la care stratul vizibil se netezeste cu drisca de otel, fiind executate numai dintr-o pasta de ciment, in care se pot adauga, in unele cazuri, si anumite materiale hidrofobe (ex. apa-stop, tras etc), deoarece se utilizeaza la interior, pe peretii incaperilor care sunt udati sau spalati cu apa;
d. Tencuieli gletuite la care stratul vizibil se executa dintr-un strat subtire de pasta de ipsos sau var, cu adaos de ipsos, ipsos cu adaos de aracet (gipac), bine netezit cu drisca de glet; se intrebuinteaza numai la interior (la pereti si tavane), in incaperi in care se cere un finisaj de o calitate superioara; suprafetele interioare ale peretilor care se vopsesc cu vopsea de ulei, alchidal etc, se gletuiesc in prealabil cu glet de ipsos.
e. Tencuieli decorative la care stratul vizibil se executa din materiale speciale (cu praf de piatra) si se prelucreaza fie prin raschetare, periere etc, inca in timpul cand mortarul nu este perfect intarit, fie dupa intarire, cu diferite speciale (tencuieli buceardate) obtinandu-se tencuieli cu aspect de piatra naturala (similipiatra);
f. Tencuieli decorative stropite, driscuite mai aspru; aceste tencuieli aplicate pe fatade se stropesc manual sau mecanic si sunt alcatuite dintr-un amestec fluid, preparat din ciment, var si piatra macinata si cu adaos de colorant;
g. Tencuieli decorative, care se executa cu mortare preparate din material special (terasit, dolomit, marmura etc);
h. Tencuieli interioare si exterioare, aplicate prin stropire cu pistolul de aer comprimat, alcatuite din paste colorate, preparate cu ciment, praf de piatra (nisip de la 0 – 1 mm), aracet, ipsos.
2. MATERIALE SI PRODUSE
CONDITII TEHNICE DE CALITATE PENTRU MATERIALELE UTILIZATE

2.1. Pasta de var se va folosi dupa trecerea a 60 de zile de la stingerea varului diluandu-se cu apa si trecandu-se printr-o sita cu ochiuri de 1 mm pentru a se inlatura granulele de var nestinse.
2.2. Nisipul natural trebuie sa fie curat, aspru la pipait, fara amestec de materii organice, in conformitate cu prevederile din STAS 1667 – 76.
Pentru diferitele straturi ale tencuielilor se va intrebuinta nisipul avand urmatoarele dimensiuni ale granulelelor:

a. Pentru stratul de grund, nisip cu granule pana la 3 mm, dar cu 20 – 40% (in greutate) nisip pana la 1 mm;
b. Pentru stratul vizibil nisipul cu granule pana la 1 mm.
Un nisip cu o buna granulozitate pentru tencuieli trebuie sa aiba un volum de goluri mai mic de 40% din volumul total, iar partea levigabila (argila) sa fie de maxim 5% in cazul tencuielilor obisnuite si maxim 1% in cazul tencuielilor decorative.
2.3. Agregatele speciale utilizate la prepararea mortarelor pentru stratul vizibil al tencuielilor decorative sunt: piatra de mozaic, sticla pisata, foita de mica, granule de marmura divers colorate de 1 - 3 mm.
Piatra de mozaic (gris si praf de piatra) trebuie sa corespunda conditiilor din STAS 1134 – 71. Dimensiunile granulelor de gris sunt cuprinse intre 0,3 – 6 mm si trebuie sa aiba o coloratie uniforma; praful de piatra are granulele mai mici de 0,3 mm, in general sub 0,15 mm; de asemenea se va utiliza marmura de diferite culori sau granit colorat cu cristale mari.

In mortarul pentru finisarea unor tencuieli decorative se va adauga, pentru a se obtine un luciu sclipitor, sticla pisata cu granule de 1,5 – 2 mm, foita de mica, bucatele de sidef rezultate din pisarea scoicilor, mozaic de carbune antracit etc.

2.4. Adaosurile plastifiante (aditiv plastifiant), care pot fi utilizate la prepararea mortarelor de tencuieli, sunt: varul gras, calcarul fin macinat, nisipul de cuart etc.
Dintre plastifiantii fabricati industrial in tara noastra se poate utiliza in special Disanul (97% lignosulfonat de calciu tehnic + 3% detergent) STAS 8625 – 70; acest produs se poate utiliza si la prepararea pastei GUPAC.
2.5. Adaosurile hidraulice utilizate la prepararea mortarelor de tencuiala sunt materiale fin macinate (tras, piatra ponce, cenusa vulcanica si puzzolano), zgura granulata de furnal, praf de caramida sau tigla etc; acestea se vor adauga in ciment sau var spre a-i mari caracterul hidrofob.
2.6. Intarzietorul de priza “Replast”, care se utilizeaza la prepararea mortarelor de ciment sau ciment-var: proportia de aditiv precum si alte detalii privind prepararea mortarelor respective sunt indicate in Normativul C 140 – 79, anexa V.4.
Pentru mortarele de ipsos se va intrebuinta intarzietorul de priza, fabricat de ICPILA, conform caietului de sarcini “Intarzierea de priza pentru ipsos”.
2.7. Colorantii se vor utiliza numai pentru deschiderea culorii mortarelor sau pentru a da acestora diverse culori; se va folosi in special praful de piatra care se obtine prin cernerea prin sita de 900 – 1000 ochiuri/cmp a deseurilor rezultate din concasarea marmurelor sau a calcarelor de diferite culori, precum si prin cernerea deseurilor ceramice.
Dozajul pigment – liant – nisip, pentru obtinerea mortarului de culoare dorita, se va stabili prin incercari preliminare; in nici un caz adaosul de pigment nu trebuie sa depaseasca 15% din greutatea amestecului uscat.

CONDITII TEHNICE DE CALITATE PENTRU MORTARE DE TENCUIALA
Domeniul de utilizare a diferitelor tipuri si marci de mortare (inclusiv a mortarelor cu adaos de aracet), pentru tencuielile exterioare si interioare, inclusiv dozajele uzuale ale mortarelor, se vor stabili de la caz la caz, in functie de structura peretilor pe care se aplica, in conformitate cu prevederile din instructiunile tehnice C17 – 82.

2.8. Perioada maxima de utilizare a mortarelor din momentul prepararii lor, astfel ca ele sa poata fi utilizate in bune conditii, variaza in functie de natura liantului, astfel:
a. La mortarele de var marca M4 T – pana la 12 ore
b. La mortarele de ipsos-var marca M50 T – pana la 15 minute
c. La mortarele de ipsos-var marca M50 T, in care s-a introdus un intarzietor de priza, pentru a se evita o intarire rapida – pana la 1 ora;
d. La mortarele de ciment marca M100 T si ciment-var marca M50 T, fara intarzietor – pana la 10 ore;
e. La mortarele de ciment marca M100 T si ciment-var marca M50 T, cu intarzietor – pana la 16 ore.
2.9. Consistenta mortarelor se va stabili in raport cu felul lucrarilor si cu suprafata pe care se aplica. Mortarele de tencuiala pentru executarea diferitelor straturi ale tencuielilor vor trebui sa corespunda urmatoarelor tasari ale conului etalon:
a. Pentru sprit, in cazul aplicarii mecanizate a mortarelor, 12 cm;
b. Pentru sprit, in cazul aplicarii manuale a mortarelor, 9 cm;
c. Pentru smir, in cazul aplicarii manuale, 5-7 cm;
d. Pentru grund, in cazul aplicarii manuale, 7-8 cm, iar in cazul aplicarii mecanizate (in functie de aparatul folosit) 10-12 cm;
e. Pentru stratul vizibil, executat din mortar care contine ipsos, 9-12 cm;
f. Pentru stratul vizibil executat din mortar fara ipsos, 7-8 cm;
2.10. Pentru executarea tencuielilor subtiri, de 5 mm grosime, pe suprafete netede de beton in medii umede, se vor utiliza mortare pe baza de polimeri (cu adaos de aracet E50), preparate conform prevederilor din anexa 2.
2.11. Consistenta mortarelor cu adaos de aracet E50, determinata cu conul etalon, trebuie sa fie urmatoarea:
a. Pentru tencuieli aplicate pe suporturi poroase, 10-11 cm
b. Pentru tencuieli aplicate pe alte suporturi (beton greu), 7-8 cm.
CONTROLUL CALITATII MORTARELOR
2.12. Determinarea caracteristicilor mortarelor de zidarie si tencuiala se va face conform metodelor prescrise in STAS 2634 – 80 “Metode de incercare a mortarelor in stare proaspata si intarita”.
2.13. Conditiile tehnice pe care trebuie sa le indeplineasca mortarele vor fi conform STAS 1030 – 70 “Mortare obisnuite de var, ciment sau ipsos. Clasificare si conditii tehnice”.
3. TRANSPORT, DEPOZITARE, MANIPULARE

3.1. Alegerea utilajelor pentru transportul mortarului se face in functie de gradul de mecanizare a santierelor, de locul de amplasare a instalatiei de preparare a mortarului, de distantele si nivelurile la care urmeaza a se face transportul.
3.2. Transportul pe orizontala, pe distante mici, se face cu roaba, tomberoane, dumpere pitice, bene sau pompe, iar pe distante mari, de la statia de preparare a mortarului pana la punctul de punere in lucrare, transportul se face cu autocamioane, basculante, bene speciale sau autoagitatoare.
3.3. Transportul pe verticala se face cu macarale, elevatoare, pomepe sau trolii instalate pe sol.
3.4. Conditiile principale pe care trebuie sa le indeplineasca mijloacele de transport sunt urmatoarele:
a. Sa fie etanse
b. Sa fie curate (fara mortar vechi aderent)
c. Sa permita fara eforturi golirea totala si rapida

Mijloacele de transport vor fi curatate si spalate:
a. La sfarsitul schimbului de lucru
b. Ori de cate ori se schimba natura materialului transportat
c. La fiecare intrerupere a transportului mai mare de 2 ore.
3.5. Descarcarea  mortarului din autobasculanta sau autoagitatoare se face in:
a. Dispozitive asezate la nivelul solului prin bascularea mortarului in:
· Buncarul de transfer, din care la randul sau, prin basculare se incarca in pompe, bene speciale pentru transportul pe verticala sau in tomberoane basculante;
· Lazi de primire, de unde se imparte in galeti, ce urmeaza a fi transportate cu dispozitive speciale de agatare, tip candelabru.
b. Dispozitive asezate sub nivelul solului sau autocamionului (exemplu: bene special asezate in gropi prevazute cu rama de ghidaj a mortarului sau in bene speciale la nivelul solului sub ramele pe care vin autobasculantele).
Este interzisa descarcarea mortarelor direct pe pamant.
3.6. Durata maxima de transport va fi astfel apreciata incat transportul si punerea in lucrare sa se faca:
a. In maxim 10 ore de la preparare, pentru mortarele de ciment sau ciment-var fara intarzietor;
b. In maxim 16 ore de la preparare, pentru mortarele de ciment sau ciment-var cu intarzietor.

Punerea in opera a mortarelor se va face conform normativelor in vigoare pentru executarea zidariilor si tencuielilor.

4. EXECUTIA LUCRARILOR
CONTROLUL SI PREGATIREA STRATULUI SUPORT

4.1. Pentru executarea unor tencuieli de buna calitate se va efectua in prealabil un control al suprafetelor care urmeaza a fi tencuite; suprafetele suport trebuie lasate un anumit timp pentru ca ulterior sa nu se mai produca tasari ce ar putea provoca fisurarea si coscovirea tencuielilor. Astfel, zidaria de caramida a peretilor trebuie lasata sa se usuce (mortarul sa se intareasca in rosturi), iar suprafetele de beton sa fie uscate pentru ca umiditatea sa nu mai influenteze ulterior aderenta tencuielilor.
4.2. La inceperea lucrarilor de tencuieli trebuie sa fie terminate toate lucrarile a caror executie simultana sau ulterioara ar putea provoca deteriorarea tencuielilor.
4.3. Suprafetele de suport pe care se aplica tencuielile trebuie sa fie curate, fara urme de noroi, pete de grasime etc; suprafetele din plasa de rabit trebuie sa aiba plasa bine intinsa si sa fie legate cu mustati de sarma zincata de scheletul metalic sau de elementele pe care se aplica. Tencuielile nu se vor aplica decat dupa remedierea eventualelor deficiente constatate.
4.4. Pentru a se obtine o buna aderenta a tencuielilor fata de diferitele straturi de suport, acestea trebuie pregatite in vederea tencuirii, cu conditia ca ele sa fie rigide, plane, uscate, rugoase si sa nu prezinte abateri de la verticalitate si planitate mai mari decat acelea indicate in prescriptiile tehnice in vigoare. Abateri mai mari decat admisibile se vor rectifica prin cioplirea iesindurilor si prin acoperirea intrandurilor mari (peste 40 mm), cu o plasa de rabit, prinsa in cuie in rosturile zidariei, peste care se va executa tencuiala; rectificarea intrandurilor mai mari de 70 mm, pe suprafetele exterioare ale cladirilor (profiluri decorative, cornise, solbancuri etc) nu se va face cu plasa de rabit ci cu completari de caramida sau prin confectionarea in prealabil a unor cofraje cu forma profilurilor, in care se toarna beton, eventual armat cu o impletitura de sarma fixata in cuie.
4.5. Rosturile zidariei de caramida vor fi curatate cu ajutorul unei scoabe metalice pe o adancime de 3-5 mm iar suprafetele netede de beton vor fi aduse in stare rugoasa.
4.6. Rosturile de dilatare intre elementele de constructii de pe suprafetele cladirilor, care au coeficient de dilatare diferit, se vor acoperi cu fasii din plasa de rabit de circa 15 cm latime.

De asemenea, se vor acoperi cu plasa de rabit si suprafetele de lemn sau metal, existente pe suprafetele din zidarie de caramida (ghermele, grinzi, buiandrugi etc). Pe suprafetele de lemn acoperite cu plase de rabit, sub plasa de rabit se va aplica fie carton, fie alta solutie hidrofuga, pentru a se evita umflarea lemnului in contact direct cu tencuiala.
4.7. Suprafetele peretilor interiori si ale tavanelor de beton, care se executa in cofraje de inventar cu fete netede (metalice, placaje etc), nu vor fi tencuite ci se vor pregati doar prin chituire cu mortar de ciment si nisip fin, eventual cu adaos de aracet E50, pentru ca ulterior sa fie finisate direct, numai cu strat vizibil, alcatuit din compozitii corespunzatoare de paste subtiri, tapete etc.
4.8. Pe suprafetele peretilor din cladirile care au in mod permanent umiditati relative interioare peste 60% se vor lua masuri, verificate prin calcul termotehnic, pentru impiedicarea acumularii progresive a umiditatii provenite din condensarea vaporilor in interiorul elementelor de constructie (bariere contra vaporilor, stratul de aerare sau de ventilare) care vor fi justificate si din punct de vedere economic. Pentru realizarea acestora se vor avea in vedere si prevederile din “Normativ pentru proiectarea si executarea hidroizolatiilor din materiale bituminoase la lucrarile de constructii”, indicativ C112 – 80.
4.9. Suprafetele de lemn ale tavanelor, care urmeaza a fi tencuite, vor fi acoperite cu sipci de lemn de 22 x 38 mm si trestie, care se vor fixa pe grinzile de lemn ale tavanelor, la intervale de circa 2 cm intre ele. Inainte de baterea trestiei se va verifica planeitatea intregii suprafete; defectele locale se vor corecta prin cioplirea sipcilor de lemn in dreptul iesindurilor, iar la intranduri, prin baterea a inca unui rand de trestie.
Abaterile mai mari de 10 mm se vor remedia prin marirea sau micsorarea stratului de tencuiala.

EXECUTAREA TRASARII SUPRAFETELOR DE TENCUIT

4.10. Dupa controlul si pregatirea stratului suport se va executa trasarea suprafetelor care urmeaza a fi tencuite.

La efectuarea trasarii prin diferite metode: cu repere de mortar (stalpisori), scoabe metalice lungi sau sipci de lemn, sau cu repere metalice de inventar, se va verifica modul de fixare a acestor repere, asa incat sa se obtina un strat de mortar cu grosimea stabilita.
4.11. Pe suprafetele exterioare ale peretilor (fatade) trasarea se va face in acelasi mod ca si pe suprafetele interioare ale peretilor. In mod obligatoriu se vor fixa repere de trasare la toate colturile fatadei precum si pe suprafetele dintre golurile ferestrelor.
4.12. In cazul utilizarii reperelor (stalpisorilor) de mortar, acestia se vor executa din acelasi mortar din care se executa grundul; latimea stalpisorilor de mortar va fi de 8-12 cm pentru trotuarele de var-ciment sau de var si de 2,5 cm pentru mortarele de ipsos.
EXECUTAREA AMORSARII
4.13. Suprafetele de beton (tavane, stalpi) si ale zidariilor vor fi in prealabil stropite cu apa, apoi se va face amorsarea prin stropire cu un sprit, care se aplica in grosime de 3 mm.
Compozitia spritului pentru amorsarea acestor suprafete va fi un amestec de ciment si apa (lapte de ciment). In cazul cand tencuielile se aplica in mai multe straturi si apoi se sclivisesc (camine de vizitare, rezervoare, subsoluri), umiditatea stratului anterior, pentru aplicarea stratului urmator, se va masura cu aparatul tip “Higromette” si va trebui sa fie cuprinsa intre 5% si 7%.
4.14. Suprafetele peretilor din zidarie de caramida vor fi in prealabil stropite cu apa si eventual vor fi amorsate prin strop cu mortar fluid in grosime de maxim 3 mm care va avea aceeasi compozitie ca a mortarului pentru stratul de grund.
4.15. Amorsarea suprafetelor tavanelor din sipci si trestie se va face prin stropire cu sprit din mortar de var-ipsos iar pe suporturile din plasa din rabit se va aplica direct smirul, un mortar din aceeasi compozitie cu a mortarului pentru stratul de grund (din nisip, var si ipsos, sau din nisip, var si ciment).
4.16. Aplicarea spritului se va face fie manual, cu ajutorul unei maturi scurte, fie mecanizat, cu aceleasi aparate folosite pentru aplicarea mecanizata a grundului.
4.17. In timpul executarii amorsarii se va urmari ca spritul sa fie aplicat cat mai uniform, fara discontinuitati prea mari, iar inainte de aplicarea grundului se va verifica daca spritul este suficient intarit, fara prelingeri si daca suprafata amorsata este suficient de rugoasa si aspra la pipait cu mana.
EXECUTAREA GRUNDULUI
4.18. Grundul, cel mai gros strat al tencuielii (5-20 mm), se va aplica dupa cel putin 24 ore de la aplicarea spritului in cazul suprafetelor de beton si dupa 1 ora in cazul suprafetelor de caramida; pe suprafetele de zidarie de caramida care sunt amorsate numai prin stropire cu apa, grundul se va aplica imediat. In cazul cand suprafata spritului este prea uscata sau pe timp calduros, aceasta suprafata se va uda in prealabil cu apa, inainte de a se aplica grundul.
4.19. Stratul de grund se va aplica manual sau mecanizat, intr-una sau doua reprize, grosimea totala fiind de circa 15 mm pe suprafetele suport executate din sipci si tresite si pana la 20 mm pentru restul suprafetelor.
4.20. Pe suprafetele peretilor din beton turnat in cofraje de inventar, care sunt netede si au absorbtie de apa redusa, stratul finit de circa 5 mm grosime se va executa cu mortar cu adaos de aracet E5, dupa ce in prealabil suprafetele acestor pereti au fost amorsate.
4.21. Aplicarea stratului de grund pe suprafetele interioare ale peretilor si pe tavane (in campurile dintre repere) se va realiza mecanizat, in toate cazurile in care este posibil, asigurandu-se o suprafata (front de lucru) de cel putin 2000 mp.
4.22. Aplicarea mecanizata a spritului si grundului in incaperile cladirilor, pe pereti si tavane, pana la inaltimea de 3 m, se va executa de pe pardoselile respective.
Aplicarea manuala a spritului si grundului pe tavane si la partea superioara a peretilor se va executa de pe platforme de lucru continue (dupali de lemn), rezemate pe popi metalici extensibili de inventar si direct de pe pardoseala pentru partea inferioara a peretilor.
4.23. Aplicarea grundului pe timp de arsita se va face luandu-se masuri contra uscarii prea rapide, prin acoperirea suprafetelor respective, pe care s-a aplicat grundul, cu rogojini umezite sau alte mijloace.
4.24. Este cu desavarsire interzisa aplicarea stratului de grund pe suprafetele inghetate sau daca exista pericolul ca grundul sa inghete inainte de intarire.
4.25. In timpul executarii grundului se va urmari obtinerea unui strat cu o grosime care sa se incadreze in limitele admise si se va verifica daca s-a realizat o suprafata verticala si plana, care sa ascunda si sa rectifice toate defectele stratului suport; de asemenea se va verifica suprafata grundului ca aceasta sa nu prezinte asperitati pronuntate, zgarieturi, neregularitati, ciupituri etc.
4.26. Spritul si grundul se vor aplica pe fatadele cladirilor de sus in jos, de pe schele de fatada montate la circa 50 cm fata de suprafata fatadelor.
4.27. Inainte de aplicarea stratului vizibil se va controla ca suprafata grundului sa fie uscata si sa nu aiba granule de var nehidratat, care sa se poata stinge ulterior in contact cu umiditatea din stratul de grund si stratul vizibil (aplicat ulterior) si sa provoace in acest mod impuscaturi pe suprafetele tencuite.
EXECUTAREA STRATULUI VIZIBIL
4.28. Stratul vizibil al tencuielilor se va executa dintr-un mortar denumit “tinci”, de aceeasi compozitie cu a stratului de grund, eventual cu o cantitate mai mare de var-pasta si cu nisip fin pana la 1 mm, sau, in cazuri speciale, numai cu ciment si praf de piatra.
4.29. Pentru obtinerea unei grosimi minime a stratului vizibil (2-5 mm) mortarul de “tinci” se va arunca cu mistria, la anumite intervale de timp (cca. 5 minute), astfel ca intre aceste intervale sa se niveleze cu drisca.
4.30. Stratul vizibil se va prelucra in functie de materialele utilizate, precum si in functie de sculele utilizate, tencuielile respective purtand urmatoarele denumiri: driscuite, gletuite, stropite, scivisite, decorative din materiale speciale etc.
4.31. Tencuielile interioare gletuite se vor realiza fie prin inchiderea porilor tinciului, cu un strat subtire (cca 1 mm) de pasta de var cu adaos de ipsos (glet de var), fie prin acoperirea tinciului cu un strat subtire (cca 2 mm) de pasta de ipsos (glet de ipsos) netezita fin. Pentru gletul de var, in pasta de var se va adauga circa 100 kg ipsos la 1 mc de var pasta, pentru a se accelera intarirea gletului.
4.32. Gletul de ipsos se va aplica numai pe un strat suport, care are un anumit grad de umiditate (nu este perfect uscat), in cantitati strict necesare, inainte de terminarea prizei ipsosului.
4.33. Pe suprafetele de beton nu se va aplica direct gletul de var sau de ipsos fara straturi intermediare.
In cazul suprafetelor rezultate netede de la decofrare, daca este necesara realizarea unui strat de glet, se va folosi o pasta speciala denumita “GIPAC”, a carei reteta si mod de preparare sunt indicate in Caietul VII – Prepararea si aplicarea pastei “GIPAC” – din normativul pentru executarea lucrarilor de zugraveli si vopsitorii C3 – 76.
4.34. Finisarea exterioara a suprafetelor netede din beton se poate face, de la caz la caz, si cu o pasta subtire tip INCERC, pe baza de praf de piatra, ciment alt, aracet E50, oxizi coloranti. Aceasta pasta se va prepara la locul de lucru, din doua parti, si anume: o parte solida (praf de piatra, ciment alt si oxizi coloranti) si o parte lichida (aracet E50 si apa). Cele doua parti componente se vor amesteca pe santier intr-o targa, in cantitati strict consumabile intr-o ora de lucru. Modul de preparare detaliat al acestei paste, inclusiv reteta de preparare, sunt indicate in Anexa 3.
4.35. Pastele subtiri GIPAC si tip INCERC se vor intinde pe suprafetele interioare, respectiv exterioare netede ale peretilor de beton, stropite in prealabil cu apa, fie cu drisca de glet (in strat subtire sub 1 mm sau un strat mai gros decat este necesar), fie cu aparatul de zugravit manual sau electric, sau cu pistolul pulverizator (imitatie de calcio vecchio); aceste paste se pot colora prin amestecare cu oxizi minerali frecati cu apa obtinandu-se chiar stratul de finisaj gata colorat.
4.36. Pe parcursul executarii lucrarilor de tencuieli se va urmari ca, in campurile mari (in special pe fatade), tencuielile sa fie realizate din aceeasi cantitate de mortar pregatita in prealabil, pentru a nu se produce diferente de culoare; de asemenea, se va urmari ca sa nu se intrerupa lucrul la mijlocul suprafetelor, deoarece reluarile produc pete si diferente de nuante suparatoare in campurile mari dintre golurile de pe fatade, in dreptul spaletilor etc.
4.37. De regula nu se executa lucrari de tencuieli pe timp friguros (la o temperatura mai mica de plus 5(C). In cazul cand totusi este necesar a se lucra si pe timp friguros se vor lua masuri speciale prevazute in Normativul pentru executarea lucrarilor pe timp friguros, indicativ C. 16 – 79.
4.38. Dupa executarea tencuielilor se vor lua masuri pentru protectia suprafetelor proaspat tencuite pana la intarirea mortarului legate de urmatoarele actiuni:
a. Umiditate mare care intarzie intarirea mortarului si-l altereaza;
b. Uscarea fortata care provoaca pierderea brusca a apei din mortarul de pe suprafata tencuita, uscare care poate proveni din curent de aer, expunerea indelungata la razele soarelui, supraincalzirea incaperilor;
c. Lovituri, vibratii, provenite din darea in exploatare a cladirilor respective inainte de termen;
d. Inghetarea tencuielilor ineinte de uscarea lor.
5. VERIFICAREA EXECUTIEI, RECEPTIE

PREVEDERI COMUNE

5.1. Tencuielile fiind lucrari destinate, in general, a ramane vizibile, calitatea din punct de vedere al aspectului poate fi verificata oricand, chiar dupa terminarea intregului obiect; fac exceptie tencuielile aplicate la interiorul unor recipienti in care accesul ulterior nu mai este posibil.
5.2. Este interzis a se incepe executarea oricaror lucrari de tencuire inainte ca suportul, in intregime sau succesiv pentru fiecare portiune ce urmeaza a fi tencuita, sa fi fost verificat si receptionat, conform instructiunilor pentru verificarea si receptionarea lucrarilor ascunse, precum si prezentului normativ.
5.3. Verificarea calitatii tencuielilor are ca scop principal depistarea defectelor care depasesc abaterile admisibile, in vederea efectuarii si a luarii de masuri pentru ca defectele sa nu se repete in continuare.
5.4. Inainte de inceperea lucrarilor de tencuieli este necesar a se verifica daca au fost executate si receptionate toate lucrarile destinate a le proteja (invelitori, plansee etc) sau a caror executie ulterioara ar putea provoca deteriorarea lor (conducte pentru instalatii, tamplarie etc), precum si daca au fost montate toate piesele auxiliare (ghermele, praznuri, suporti, coltare etc).
5.5. Toate materialele si semifabricatele (mortarele preparate centralizat) vor fi introduse in lucrare dupa ce, in prealabil, s-a verificat de catre conducatorul tehnic al lucrarii, daca au fost livrate cu certificarea de calitate, care sa confirme ca sunt corespunzatoare normelor respective; de asemenea, materialele si semifabricatele vor fi verificate si prin procedee de santier daca sunt corespunzatoare.
Mortarele provenite de la statii sau centrale de mortar, chiar situate in incinta santierului, pot fi introduse in lucrare numai daca transportul este insoit de o fisa care sa contina indicarea tuturor caracteristicilor tehnice ale mortarului.
5.6. Pe parcursul executarii lucrarilor este necesar a se verifica respectarea tehnologiei de executie, utilizarea tipului si compozitiei mortarului indicat in proiect, precum si aplicarea straturilor succesive in grosimile prescrise; de asemenea, este necesar a se urmari aplicarea masurilor de protectie impotriva uscarii fortate, spalarii prin ploaie sau inghetarii.
5.7. Rezultatele incercarilor de control ale epruvetelor de mortar trebuie comunicate conducatorului tehnic al lucrarii in termen de 48 de ore de la incercare. In toate cazurile, in care rezultatul incercarii este sub 75% din marca prescrisa, se va anunta beneficiarul pentru a se stabili daca tencuiala poate fi acceptata. Aceste cazuri se inscriu in registrul de procese-verbale si se vor mentiona in prezentarea ce se preda comisiei de receptie preliminara; aceasta comisie va hotari definitiv asupra acceptarii tencuielii respective.
5.8. Receptia pe faze de lucrari se va face, in cazul tencuielilor, pe baza urmatoarelor verificari, la fiecare tronson in parte:
a. Rezistenta mortarului
b. Numarul de straturi aplicat si grosimile respective, determinate prin sondaje, in numarul stabilit de comisie, dar cel putin cate unul la fiecare 200 mp.
c. Aderenta la suport si intre straturi, cu aceeasi frecventa ca la lit. b
d. Planitatea suporturilor si linearitatea muchiilor (bucata cu bucata)
e. Dimensiunile, calitatea si pozitiile elementelor decorative si anexe (solbancuri, braie, cornise etc) – bucata cu bucata.
Aceste verificari se efectueaza inaintea zugravirii sau vopsirii iar rezultatele se inscriu in registrele de procese-verbale de lucrari ascunse si pe faze de lucrari.

Abaterile admisibile sunt date in Anexa 4.6.10. Verificarile care se efectueaza la terminarea unei faze de lucrari se fac una cate una la fiecare incapere si cel putin una la fiecare 100 mp cu exceptia de la pct. 5.8.b.

La receptionarea preliminara se efectueaza direct de catre comisie sondaje si verificari dar cu o frecventa de minim 1/5 din frecventa precedenta.

VERIFICAREA ASPECTULUI GENERAL AL TENCUIELILOR

5.9. Verificarea aspectului general al tencuielilor se va face vizual, cercetand suprafata tencuita, forma muchiilor, scafelor si a profilurilor.
Suprafetele tencuite trebuie sa fie uniforme (ca prelucrare), sa nu aiba denivelari, ondulatii, fisuri, impuscaturi provocate de granule de var nestins, urme vizibile de reparatii locale etc. De asemenea, se va controla corespondenta mortarului (cu praf de piatra, gris de marmura, terasit etc) precum si modul de prelucrare a fetei vazute cu prevederile din proiect sau cu mostre aprobate (tencuieli de glet, stropire, buciardare, sprituire etc).
5.10. Verificarea suprafetelor tencuite ale scafelor, pentru lumina indirecta, se va face seara, cu ajutorul unei lampi electrice, asezata in imediata apropiere a suprafetei, pentru a scoate in evidenta toate defectele.
5.11. Muchiile de racordare a peretilor cu tavanele, colturile, spaletii ferestrelor si usilor, glafurile ferestrelor etc, trebuie sa fie rotunjite, drepte, verticale sau orizontale.
5.12. Suprafetele tencuite nu trebuie sa prezinte crapaturi, goluri, portiuni neacoperite cu mortar la racordarea tencuielilor cu tamplarie, in spatele radiatoarelor etc.
5.13. Suprafetele tencuielilor decorative trebuie sa nu prezinte portiuni cu o prelucrare, culoare si nuante neuniforme, cu urme de opriri ale lucrului, cu fisuri, pete, zgarieturi etc.
5.14. Solbancurile si diferitele profiluri trebuie sa aiba pantele spre exterior precum si o executie corecta a lacrimarului.
5.15. Verificarea planitatii suprafetelor tencuite se va face cu un dreptar de 2 m lungime, prin asezarea acestuia in orice directie pe suprafata tencuita si masurarea golurilor intre dreptar si tencuiala; in anexa 4 se indica abaterile care pot fi admise la verificarea calitativa a tencuielilor de diferite feluri: brute, driscuite, gletuite etc.
5.16. Verificarea verticalitatii si orizontalitatii suprafetelor (cu exceptia tencuielilor pe bolti inclinate, pe cupole etc) si a muchiilor, se va face cu dreptarul, bolobocul si cu firul de plumb. Abaterile nu trebuie sa depaseasca pe cele admisibile prevazute in anexa 4.
5.17. Gradul de netezire a suprafetelor tencuite se va verifica numai la tencuili gletuite si se va aprecia prin plimbarea palmei pe suprafetele respective.
5.18. Grosimea stratului de tencuieli se va verifica prin baterea unor cuie in zonele respective sau prin sondaje speciale, care se fac in locurile mai putin vizibile, pentru a nu strica aspectul tencuielilor prin reparatii ulterioare.
5.19. Aderenta straturilor de tencuiala la stratul suport se va verifica in general numai prin ciocnirea cu un ciocan de lemn, un sunet de “gol” arata desprinderea tencuielilor si necesitatea de a se reface intreaga suprafata dezlipita; in cazuri speciale verificarea aderentei la suport a tencuielilor se va face si prin extrageri de carote din tencuiala.
5.20. Pentru verificarea abaterii admise la receptia calitativa a tencuielilor se vor consulta Anexa IX.1 din “Normativ pentru verificarea calitatii si receptia lucrarilor de constructii si instalatii aferente” Indicativ C56 – 85, editia 1986.
6. MASURI  DE PROTECTIE A MUNCII SI IMPOTRIVA INCENDIILOR

6.1. La executarea lucrarilor de tencuieli interioare si exterioare se vor respecta urmatoarele prescriptii tehnice:
a. Norme republicane de protectie a muncii, aprobate de Ministerul Muncii si Ministerul Sanatatii, cu ordinele nr. 34/1975 si 60/1975.
b. Norme de protectie a muncii in activitatea de constructii-montaj, volumul 3, art. 2. Executarea tencuielilor – aprobate de M.C.Ind. cu ordin nr. 1233/D/1980.
c. Norme tehnice de proiectare si realizare a constructiilor privind protectia la actiunea focului P118 – 83.
6.2. Conducerea santierelor va elabora instructiuni speciale de tehnica securitatii muncii pentru lucrul cu fiecare nou tip de utilaj introdus in santier folosind in acest scop cartea tehnica a utilajului respectiv.
7. TENCUIELI EXTERIOARE
Pentru realizarea tencuielilor exterioare silicate se procedeaza in felul urmator:

· Se aplica un strat de tencuiala fin driscuita cu mortar var ciment M 25 T

· Se aplica un strat suport de grund silicatic aplicat cu bidineaua sau trafaletele

· Dupa uscarea grundului se aplica tencuiala silicata alba sau colorata in masa, livrata in galeti (silicat de potasiu, ingrediente minerale, pigmenti, stabilizatori, adaosuri, apa). Se aplica cu un dreptar din otel inoxidabil

· Fiecare dintre aceste straturi trebuie sa fie uscat, fara praf, neinghetat, permeabil, neted (in conformitate cu instructiunile furnizorului)

· Nu se aplica sub temperatura de +5(C, direct sub razele solare, pe timp de ploaie sau vant puternic

· Timpul de uscare este minim 24 ore, atat grundul cat si tencuiala necesitand a fi amestecate lent si uniform cu mixerul.

